Kui oled agentuurile ülesande püstitamisega edukalt hakkama saanud, siis kokkulepitud aja pärast hakkavad saabuma esimesed ideekavandid. Nüüd on iseseisva töö aeg, sest kõikidesse üksikasjadesse pole mõtet kogu meeskonda integreerida. Siinkohal tuletangi  meelde väga olulist juhtimisalast nõuannet, igaüks meeskonnas omab siiski oma kindlat rolli ja vastutust, seega meeskond kutsu kokku siis kui sul juba midagi konkreetset öelda- näidata on. Järgmine meeskonna kokkukutsumise aeg peaks saabuma siis kui saad agentuurist esimesed kavandid. Oma kogemusele toetudes on see üks raskemaid etappe, sest on oht langeda emotsioonide - meeldib ei meeldi võrku. Swedish Matchis kutsusin kavandeid vaatama (mida esitles agentuur) järgmised kolleegid - tegevjuhi, müügidirektori  ja müügimeeste esindajad. Otse loomulikult osalesin lisaks tootejuhile ka ise. Selles etapis on oluline diskuteerida, suureks abiks on ka esialgsete eesmärkide veelkordne meeldetuletamine. Seega on põhjust leppida reeglites kokku juba enne diskussiooni alustamist. Reegliteks ongi püstitatud eesmärgid. Kõigil osalejatel peab olema võimalus oma arvamus välja öelda. Selles etapis on oluline arutada läbi kõik erinevad seisukohad ja keskenduda argumentidele.